Никола Вапцаров
Хайдушка

chitanka.info

Вятър мята листи пожълтели,

до три лета не сме били в къщи.

Булките се мислят овдовели —

гледат Пирин, пръстите си кършат.

Не додея ли ни път във тъмно,

скръб за рожби ли не ни повея.

Да намериш камен да осъмнеш,

камен-зглаве, търне за постеля.

— В къщите протекоха стрехите —

бурен нивите души, войводо.

„Стреляй горе, стреляй към звездите!

Нека паднем честни и свободни.“

Издание: Никола Вапцаров. Съчинения, „Български писател“, С. 1979, под редакцията на Бойка Вапцарова

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.